b"\n_START_ARTICLE_\nPalau de la M\xc3\xbasica de Val\xc3\xa8ncia\n_START_SECTION_\nTraject\xc3\xb2ria\n_START_PARAGRAPH_\nDes de la seua inauguraci\xc3\xb3, el 25 d'abril de 1987, s'ha consolidat com el centre musical m\xc3\xa9s important del Pa\xc3\xads Valenci\xc3\xa0. Actualment, el Palau \xc3\xa9s seu de l'orquestra de Val\xc3\xa8ncia._NEWLINE_Oim\xc3\xa9s, l'ac\xc3\xbastica del Palau, i de la seua sala Jos\xc3\xa9 Iturbi en particular (la m\xc3\xa9s important de l'auditori), ha estat elogiada per molts dels m\xc3\xbasics que han actuat en ella.\n_START_SECTION_\nL'edifici\n_START_PARAGRAPH_\nL'edifici, dissenyat per Jos\xc3\xa9 Mar\xc3\xada de Paredes, Premi Nacional d'Arquitectura, est\xc3\xa0 format per dues fa\xc3\xa7anes. Una mira al jard\xc3\xad del T\xc3\xbaria i est\xc3\xa0 coberta amb una volta de cristall que transforma el vest\xc3\xadbul del Palau en un hivernacle amb tarongers. Les deu columnes exteriors recreen un doble pentagrama. La part posterior, per\xc3\xb2 actual entrada al p\xc3\xbablic, d\xc3\xb3na al passeig de l'Albereda._NEWLINE_Gr\xc3\xa0cies a una ampliaci\xc3\xb3 posterior, hi ha una tercera part subterr\xc3\xa0nia, que compta amb diverses sales d'assaig, vestidors, sales d'enregistrament, i un nou espai destinat tamb\xc3\xa9 a exposicions.\n_START_SECTION_\nPol\xc3\xadtiques del Palau\n_START_PARAGRAPH_\nAmb la direcci\xc3\xb3 de Mar\xc3\xada Irene Beneyto, el Palau fa campanyes per a acostar la cultura musical als m\xc3\xa9s joves i als ciutadans en general. Per\xc3\xb2 el Palau tamb\xc3\xa9 ha estat motiu de pol\xc3\xa8mica: el 22 de juliol de 2005 el Col\xc2\xb7lectiu de Cantants en Valenci\xc3\xa0 Ovidi Montllor es va manifestar, tancant-se dins del Palau de la M\xc3\xbasica, com a protesta perqu\xc3\xa8 encara no hi havia actuat cap grup o artista valenci\xc3\xa0 que emprara la llengua pr\xc3\xb2pia."